**LIIKENNE- JA VIESTINTÄMINISTERIÖ Muistio**

30.3.2020

Verkko-osasto

Mira Karppanen, Suvi Kankare

**VALTIONEUVOSTON ASETUS ILMAILULTA RAJOITETUISTA ALUEISTA ANNETUN VALTIONEUVOSTON ASETUKSEN MUUTTAMISESTA**

**1 YLEISPERUSTELUT**

* 1. **Esityksen pääasiallinen sisältö**

Ilmailulta rajoitetuista alueista annetun valtioneuvoston asetuksen (930/2014) 4 ja 5 § ehdotetaan muutettaviksi. Muutokset liittyvät parhaillaan valmisteilla olevan hallituksen esitysluonnoksen sisältämään ilmailulakia (864/2014) koskevaan lakiehdotukseen. Ilmailulakiin esitettävät muutokset edellyttävät teknisluonteisia muutoksia ilmailulta rajoitetuista alueista annetun valtioneuvoston asetuksen 4 ja 5 §:än. Lisäksi tehdään tekninen korjaus asetuksen 9 §:n sanamuotoon ilmailutiedotuspalvelun tarjoajan osalta.

* 1. **Esityksen tausta ja säädösperusta**

Liikenne- ja viestintäministeriössä valmistellaan parhaillaan hallituksen esitystä, jolla täydennetään ja täsmennetään Euroopan unionin antamaa siviili-ilmailun turvallisuutta ja EU:n lentoturvallisuusvirasto EASA:a koskevaa EU:n perusasetusta, ns. EASA-asetusta (EU) 2018/1139 ja sen nojalla annettua miehittämättömiä ilma-aluksia koskevaa komission täytäntöönpanoasetusta sekä delegoitua asetusta. Esitys on tarkoitus antaa eduskunnalle huhtikuussa. Hanke (LVM076:00/2018) löytyy Hankeikkunasta.

Esitysluonnos sisältää lakiehdotuksen ilmailulain muuttamisesta. Ilmailulakia koskevan lakiehdotusluonnoksen mukaan ilmailulain 11 §:ää muutettaisiin. Ilmailulain 11 §:ssä säädetään ilmailulta rajoitetuista alueista ja vaara-alueista. Ilmailulakiin esitetyt muutokset edellyttävät teknisluonteisia muutoksia ilmailulta rajoitetuista alueista annetun valtioneuvoston asetuksen 4 ja 5 §:än. Lisäksi tehdään tekninen korjaus asetuksen 9 §:n sanamuotoon ilmailutiedotuspalvelun tarjoajan osalta, koska sama käsite sisältyy 5 §:ään.

* 1. **Asian valmistelu**

Asetusmuutos on valmistelu virkatyönä liikenne- ja viestintäministeriössä.

Asetusmuutoksesta lausuntoja pyydettiin 30.3.2020-30.4.2020 seuraavilta tahoilta: oikeusministeriö,

sisäministeriö, puolustusministeriö, ympäristöministeriö, ANS Finland Oy, Babcock Scandinavian AirAmbulance Finland, Finavia Oyj, Finnair Oyj , FinnHEMS Oy, Ilmatieteen laitos, Ilmavoimien esikunta,

Liikenne- ja viestintävirasto, Nordic Regional Airlines Oy, Patria Oyj, Patria Pilot Training Oy, Pääesikunta, Rajavartiolaitoksen esikunta, RPAS Finland ry, Sotilasilmailun viranomaisyksikkö, Suomen Ilmailuliitto ry, Suomen Ilmailuopisto, Suomen lennonjohtajien Yhdistys ry, Suomen lentäjäliitto ry, Suomen liikennelentäjien liitto ry, Suomen Moottorilentäjien Liitto ry, Suomen Puolustus- ja Ilmailuteollisuusyhdistys Pia ry ja Väylävirasto.

* 1. **Arvio muutoksen vaikutuksista**

Muutokset ovat teknisluonteisia muutoksia seurauksena valmisteilla olevan hallituksen esityksen ilmailulain muuttamista koskevan lakiehdotuksen sisältämistä muutosehdotuksista. Viranomaisen ja ilmailun eri toimijoiden toiminta helpottuu ja selkeytyy, kun valtioneuvoston asetus ilmailulta rajoitetuista alueista vastaa uudistettavan ilmailulain sanamuotoja. Lisäksi käytäntö on osoittanut, että myös muilla kieltoalueilla kuin edellä mainittujen laitosten suojaamiseksi perustetuilla alueilla on tarve sallia ilmailu kohteen lukuun. Esitettävän muutoksen arvioidaan vähentävän hieman Liikenne- ja viestintäviraston työmäärää, sillä viraston ei tarvitse jatkossa myöntää kieltoalueelle lupaa ilmailutoimintaan, jota harjoitettaisiin kohteen lukuun.

* 1. **Voimaantulo**

Asetuksen on tarkoitus tulla voimaan 1.7.2020 samanaikaisesti ilmailulain muuttamista koskevan lakiehdotuksen kanssa. Huomionarvoista on kuitenkin, että valtioneuvoston asetuksen antaminen riippuu hallituksen esityksen hyväksymisestä eduskunnassa.

1. **YKSITYISKOHTAISET PERUSTELUT**

4 §. Kieltoalueet. Voimassa olevan ilmailulain 11 §:n 1 momentin mukaan, jos kieltoalue on perustettu jonkin laitoksen suojaamiseksi, on laitoksen huoltoon tai muuhun sen toimintaan tai käyttöön nimenomaisesti liittyvä ilmailu kuitenkin sallittu. Hallituksen esityksessä eduskunnalle laiksi ilmailulain muuttamisesta (HE 69/2015) kuvataan, että pykälässä tarkoitettuja laitoksia ovat esimerkiksi ydinvoimalat tai öljynjalostuslaitokset, joiden yllä lentämistä on turvallisuussyistä rajoitettu.

Miehittämättömän ilmailun tuomien uusien mahdollisuuksien, kuten erilaisten kuvaus- ja mittausmahdollisuuksien myötä, on syytä arvioida, että jatkossa yhä monimuotoisemmat kohteet tulevat hyödyntämään ilmailua omassa toiminnassaan. On myös arvioitu, että ilmailua voitaisiin käyttää entistä monimuotoisempaan toimintaan ja olisi tarpeen, että muukin kuin laitoksen huoltoon, toimintaan tai käyttöön liittyvä kohteen lukuun tapahtuva ilmailu on sallittu. Ehdotettu ilmaisu ”kohteen lukuun” kattaa edellä kuvatun toiminnan lisäksi muunkin kohteen itsensä suorittaman tai toimeksiantona tilaaman tai muuten sopiman toiminnan, kuten vartiointitoiminnan tai kohteen toiminnan seuraamisen. Valmisteilla olevan hallituksen esityksen ilmailulain muuttamista koskevan lakiehdotuksen mukaan, jos ilmailulta rajoitettu tai kielletty alue on perustettu jonkin kohteen tai alueen suojaamiseksi, on sen lukuun tapahtuva ilmailu kuitenkin sallittu.

Voimassa olevan valtioneuvoston asetuksen 4 §:n 3 momentin mukaan ilmailu on kuitenkin sallittu kieltoalueella EFP20 Loviisa, EFP25 Olkiluoto, EFP30 Kilpilahti ja EFP55 Hanhikivenniemi sijaitsevan laitoksen huoltoon tai muuhun sen toimintaan ja käyttöön nimenomaisesti liittyvänä. Muutetaan 3 momentissa olevan sääntelyn sanamuotoa vastaamaan valmisteilla olevan hallituksen esityksen sisältämän ilmailulain muuttamista koskevan lakiehdotuksen 11 §:n sanamuotoa. Lisäksi käytäntö on osoittanut, että myös muilla kieltoalueilla kuin edellä mainittujen laitosten suojaamiseksi perustetuilla alueilla on tarve sallia ilmailu kohteen lukuun. Esimerkkeinä tästä voidaan pitää valtiovierailua helikopterilla kieltoalueelle Kruunuhaka tai miehittämättömän ilmailun tuomien mahdollisuuksien hyödyntämistä edellä kuvatuilla tavoilla. Esityksen mukaan 2 momentin mukaisella kieltoalueella sijaitsevan kohteen lukuun tapahtuva ilmailu on sallittu.

5 §. Rajoitusalueet. Voimassa olevan valtioneuvoston asetuksen 1 momentin mukaan, jos rajoitusalue on tarkoitettu myös rajavalvonnan tarpeita varten, puolustusvoimien on kuultava Rajavartiolaitosta ennen luvan myöntämistä tai erityisehtojen asettamista ja annettava lupa ja erityisehdot Rajavartiolaitokselle tiedoksi. Valmisteilla olevan hallituksen esityksen ilmailulain muuttamista koskevan lakiehdotuksen mukaan kyseinen säännös siirrettäisiin asetuksesta ilmailulain 11 §:ään. Tämän johdosta esitetään, että poistetaan asetuksen 5 §:n 1 momentista kyseinen säännös, koska sitä ei ole tarpeen toistaa enää valtioneuvoston asetuksessa. Lisäksi korjataan kirjoitusvirhe Puolustusvoimat-sanassa ensimmäisessä lauseessa ja eriytetään ilmaliikennepalveluntarjoajalle ilmaliikennepalvelun tarjoajaksi ja ilmailutiedotuspalveluntarjoaja ilmailutiedotuspalvelun tarjoajaksi.

9 §. Julkaiseminen ilmailutiedotusjärjestelmässä. Valtioneuvoston asetuksen sanamuotoon tehdään tekninen korjaus, sillä ilmailutiedostuspalvelun tarjoajan ruotsinkielinen käännös leverantören av informationstjänst för luftfart on syytä päivittää vastaamaan ilmailulaissa käytettyä leverantören av flygbriefingtjänster. Euroopan parlamentin ja neuvoston asetuksen yhtenäisen eurooppalaisen ilmatilan toteuttamisen puitteista (EY) N:o 549/2004 2 artiklan 3 kohdassa käsite ilmailutiedotuspalvelu on ruotsiksi flygbriefingtjänst. Lisäksi komission täytäntöönpanoasetuksessa (EU) 2019/123 ilmaliikenteen hallintaverkon toimintojen toteuttamista koskevista yksityiskohtaisista säännöistä ja komission asetuksen (EU) N:o 677/2011 kumoamisesta käytetään ilmailutiedotuspalvelun tarjoajasta ruotsiksi käsitettä leverantörer av flygbriefingtjänster. On syytä päivittää valtioneuvoston asetuksen 5 §:n lisäksi myös 9 §:ssä kyseinen käsite vastaamaan ilmailussa yleisesti käytettyä sanastoa. Suomenkielisessä sanamuodossa ilmailutiedotuspalveluntarjoaja eriytetään ilmailutiedotuspalvelun tarjoajaksi.